### 29.    Beslutning om styrelsesvedtægt for dagtilbud med høringssvar

**Åbent**

Sagsnr.: 326-2018-25815       J.nr.: 00.15.00           Dokumentnr.:
326-2020-202441

**Sagstype**

Beslutning.

**Resume og sagens baggrund**

Der har været behov for at opdatere styrelsesvedtægterne for
dagtilbudsområdet således, at de stemmer overens med den nye områdefordeling.
Et konkret forslag til en ny styrelsesvedtægt blev sendt i høring hos
forældrebestyrelserne af Børn- og Familieudvalget den 6. maj.

**Indstillinger**

Direktøren indstiller, at:

1. Høringssvarene tages til efterretning

2. Den nye styrelsesvedtægt godkendes og træder i kraft
pr. 1. september

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Fra den 1. august 2020 inddeles dagtilbuddene i Kalundborg
Kommune i tre nye områder: Nord, Midt og Syd. Det besluttede
Kommunalbestyrelsen på mødet den 29. april 2020. På den baggrund har
administrationen i samarbejde med områdelederne tilrettet styrelsesvedtægterne,
så de passer til de nye områder, og samlet dem i ét dokument.

Styrelsesvedtægten sætter rammen for forældrebestyrelsernes
arbejde. Der er i dag etableret én forældrebestyrelse pr. dagtilbudsområde, der
således dækker flere dagtilbud.

*Forslag*

Organiseringen af forældrebestyrelserne i områder foreslås
videreført. Dermed vil der fremover være tre forældrebestyrelser i
overensstemmelse med etableringen af 3 nye dagtilbudsområder.

*Forældrebestyrelsernes sammensætning*

Den primære ændring i styrelsesvedtægten vedrører antallet
af medlemmer i forældrebestyrelserne, idet antallet af forældrerepræsentanter
fra daginstitutionerne jf. Dagtilbudsloven skal være lig med antallet af
daginstitutioner i området.

Desuden skal der vælges forældrerepræsentanter fra dagplejen
til forældrebestyrelsen. I område Syd går en større andel af børnene i dagpleje
end i de øvrige to områder. Derfor vælges der tre forældrerepræsentanter fra
dagplejen i område Syd og to fra område Midt og Nord.

Dagtilbudsloven fastslår, at forældrene skal have flertal i
bestyrelsen. Derfor vælges der to medarbejderrepræsentanter fra
daginstitutionerne og én medarbejderrepræsentant fra dagplejen ved hver
forældrebestyrelse.

Tabellen herunder giver et overblik over antallet af
medlemmer.

|  |  |  |  |  |  |
| --- | --- | --- | --- | --- | --- |
|  | Daginstitutioner | | Dagpleje | | I alt |
|  | Forældre | Medarbejdere | Forældre | Medarbejdere |  |
| Nord | 7 | 2 | 2 | 1 | 12 |
| Midt | 7 | 2 | 2 | 1 | 12 |
| Syd | 9 | 2 | 3 | 1 | 15 |

*Antal årlige møder*

Af de gældende styrelsesvedtægter fremgår det, at
forældrebestyrelsen som udgangspunkt holder 4 årlige møder. For at give størst
muligt fleksibilitet fremgår det i den nye styrelsesvedtægt, at der skal
afholdes *minimum* 4 årlige møder, og at formanden og områdelederen kan
indkalde til flere møder.

*Lokale aktivitetsudvalg*

I forældrebestyrelserne sidder der repræsentanter fra flere
institutioner. Det skaber gode muligheder for samarbejde og udvikling på tværs
af institutioner, men kan også betyde, at bestyrelserne oplever at sidde langt
fra hverdagen i den enkelte institution.

For at imødekomme dette er det tilføjet i
styrelsesvedtægten, at der kan etableres uformelle forældrestyrede
aktivitetsudvalg i de enkelte institutioner.

*Øvrige ændringer*

I forbindelse med opdateringen af styrelsesvedtægten, er der
desuden lavet en række øvrige ændringer:

* Formålsparagraffen er blevet ændret, så teksten
  er lig med den formålsparagraf, der står i dagtilbudsloven og den styrkede
  pædagogiske læreplan
* Reglerne for suppleanter er blevet præciserede
* Valgperioden for medarbejderrepræsentanter er
  ændret fra 1 år til 2 år
* Der er tilføjet mulighed for at afholde
  elektronisk valg til forældrebestyrelsen og virtuelle møder i bestyrelsen
* Forældrebestyrelsens opgaver og kompetencer er
  blevet præciseret

*Overgangen til de nye forældrebestyrelser*

De nye dagtilbudsområder træder i kraft den 1. august 2020,
hvilket er midt i valgperioden. For at sikre en god overgang til de nye
forældrebestyrelser, etableres i første omgang en overgangsbestyrelse i de nye
områder, bestående af de nuværende medlemmer af forældrebestyrelserne.
Medlemmerne følger det dagtilbud, de er valgt fra, ind i de tre
overgangsbestyrelser. De tre overgangsbestyrelser holder et konstituerende
møde, hvor der vælges formand og næstformand, inden 1. august 2020.

I efteråret 2020 afholdes valg til de tre nye
forældrebestyrelser som beskrevet i styrelsesvedtægten. De nye
forældrebestyrelser tiltræder den 1. januar 2021.

*Høringssvar*

Forslaget til den nye styrelsesvedtægt har været i høring
blandt de nuværende fem forældrebestyrelser, og alle har givet et høringssvar. Af
det vedhæftede materiale ses både et resumé af høringssvarene samt en samling
af høringssvarene i deres fulde længde.

Alle fem høringssvar tilkendegiver en undren over, at det er
et anliggende for forældrebestyrelsen, at de kan beslutte at fravælge et sundt
frokostmåltid. Det præciseres i styrelsesvedtægten, at når
forældrebestyrelserne dækker flere daginstitutioner, så er det forældrene i den
enkelte daginstitution, der kan beslutte at fravælge et sundt frokostmåltid via
afstemning som idag. I et af høringssvarene
påpeges det tillige, at valgperioden for forældrerepræsentationer bør fremgå
mere klart. Dette tydeliggøres i styrelsesvedtægten.

I to af høringssvarene fremgår et ønske om at øge antallet
af medarbejderrepræsentanter. Det er intentionen, at sikre en stor overvægt af
forældrerepræsentanter, og derfor ændres der ikke på antallet af
medarbejderrepræsentanter. Dertil påpeges det i et høringssvar, at det opleves
som udemokratisk, at forældre i daginstitutioner, kan stemme på alle kandidater
i det pågældende dagtilbudsområde. Hertil bemærker administrationen, at idet
forældrebestyrelserne i et dagtilbudsområde repræsenterer alle dagtilbud i det
pågældende område, er det ønsket, at alle forældre i området kan stemme på alle
opstillede kandidater i det pågældende område.

Vedhæftet er en revideret udgave af styrelsesvedtægten, hvor
de ændringer, som administrationen har foretaget på baggrund af høringssvarene,
er markeret med rødt.

**Økonomiske konsekvenser**

Ingen.

**Børn- og Familieudvalgets møde
den 12. august 2020:**

Anbefales.

**Økonomiudvalgets møde den 19.
august 2020:**

Anbefales.

**Bilag**

|  |  |
| --- | --- |
| Resumé af høringssvar | 326-2020-208042 |
| Samlet\_høringssvar | 326-2020-211966 |
| Revideret\_Styrelsesvedtægt for dagtilbud i Kalundborg Kommune | 326-2020-212323 |